Peppi Azzopardi jirrispondi għall-ittra mifuħa ta' Dun Anton Gouder. Jibda billi jistqarr: "Niddikjara l-ammirazzjoni kbira ħafna li għandi lejk. Mhux daqstant għal dak li għalih jafuk in-nies imma għall-ġid kbir li tagħmel man-nies fil-bżonn. Ta' dan għandi l-provi." Ikompli billi jgħid li għandu żewġ mistoqsijiet bħala tweġiba għall-ittra miftuħa li kitiblu: "Kieku l-liġi kienet se tagħmel l-abort (u allura l-qtil tat-trabi) legali, kont taċċetta li partit ispirat minn valuri nsara jagħti vot ħieles lid-deputati tiegħu? Kieku l-liġi kienet qed tintroduċi li "tista' tintuża t-tortura" f'ċerti ċirkostanzi fid-depow tal-Pulizija, kont taċċetta li partit ispirat minn valuri Nsara jagħti vot ħieles lid-deputati tiegħu?" Filwaqt li Peppi Azzopardi jistqarr li ovvjament ħadd m'għandu jieħu passi dixxiplinari kontra Edwin Vassallo, isostni: "Anzi ma nistax nifhem kif Edwin Vassallo ma ngħatax iċ-ċans li jsemma' leħnu f'diskussjoni miftuħa fuq in-NET u kellu juża midja oħra biex jesprimi ruħu." Madankollu jkompli billi jgħid: "Din tal-vot ma kinitx opinjoni iżda azzjoni li ċċaħħad persuni li għax twieldu differenti kienu ddiskriminati u kienu qed jgħixu fi tbatija, u uġigħ kontinwu u inġust." Peppi Azzopardi jagħlaq ir-risposta tiegħu b'poeżija qasira li kiteb eżatt kif għadda l-vot fil-Parlament: "Jekk inti Alla ħloqt lill- u lit-trans xbieha tiegħek, lil dawk li laħqu telqu żgur għannaqthom miegħek U dawk li għadhom hawn u jixtiequ jħobbu bla kundizzjoni Li jwiegħdu mħabbithom għal dejjem Int li ħlaqthom, issib xi oġġezzjoni?" "Inti ssostni tant li kulħadd għandu dritt għall-opinjoni tiegħu, għaliex l-Onor. Edwin u bosta oħrajn, m'għandhomx?" Din hija waħda mill-mistoqsijiet li Dun Anton Gouder kiteb f'ittra miftuħa lill-preżentatur u ġurnalist Peppi Azzopardi. Din l-ittra miftuħa nkitbet wara l-ittra miftuħa li Peppi Azzopardi kiteb lil Edwin Vassallo, ftit sigħat qabel ma ttieħed il-vot dwar il-liġi taż-żwieġ ugwali fil-Parlament . Fost oħrajn, fl-ittra tiegħu, Peppi Azzopardi qal lil Edwin Vassallo li jifhem id-dubji li għandu fuq iż-żwieġ ta' persuni LGBTIQ huma ġenwini, imma jgħidlu ċar u tond li din mhijiex kwistjoni ta' opinjoni. Fl-ittra, Dun Anton Gouder jibda billi jistqarr miegħu: "M'għandix dubji li l-kummenti tiegħek huma ġenwini. Kif tagħmel bosta drabi, tpoġġi fejn xulxin bosta sitwazzjonijiet ta' tbatija li jappellaw għall-emozzjoni biex issaħħaħ il-punt tiegħek." Ikompli billi jistqarr li f'ħafna mis-sitwazzjonijiet li semma Peppi Azzopardi, għandu raġun. Madankollu Dun Anton Gouder jistaqsih x'għandhomx x'jaqsmu mal-liġi li għaddiet. Wara li jsaqsih din il-mistoqsija, ikompli b'sensiela ta' mistoqsijiet oħra: "Inti ssostni tant li kulħadd għandu dritt għall-opinjoni tiegħu, għaliex l-Onor. Edwin u bosta oħrajn, m'għandhomx? Inti ssostni tant li ħadd m'għandu jiġġudika, għaliex l-Onor. Edwin qed ikun iġġudikat? Inti ssostni tant li tirrispeta lil min ma jaqbilx miegħek u lest li tagħti ħajtek biex ikollu dan id-dritt li ma jaqbilx, għaliex illejla m'għedtx hekk?" Ikompli billi jistqarr li huwa ħaseb li Peppi Azzopardi se joħroġ jgħid lill-mexxejja tal-Partit Nazzjonalista biex ma jfettillhomx jieħdu xi passi fuq Edwin Vassallo għax wera l-opinjoni tiegħu. Jagħlaq l-ittra tiegħu billi jerġa' jindirizzah: "Għażiż Peppi, int appellajt lill-Onor. Edwin kif għandu jkun Nisrani. Naturalment, għandek dritt. Jista' jkun li t-triq li wrejtu mhix l-aħjar triq u l-unika triq. Insellimlek. Ħabibek. Dun Anton."
Aġġornata: Peppi Azzopardi jirreaġixxi